О Б Р А З Л О Ж Е Њ Е

I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у одредби члана 99. став 1. тачка 4. Устава Републике Србије, којом је прописано да Народна скупштина потврђује међународне уговоре кад је законом предвиђена обавеза њиховог потврђивања.

II. РАЗЛОЗИ ЗА ПОТВРЂИВАЊЕ

Разлози за потврђивање Oквирног споразума о зајму LD 1768 (2012) између Банке за развој Савета Европе и Републике Србије, садржани су у одредби члана 5. став 2. Закона о јавном дугу („Службени гласник РС”, бр. 61/05, 107/09, 78/11 и 68/15) према којој Народна скупштина одлучује о задуживању Републике Србије и одредби члана 14. став 1. Закона о закључивању и извршавању међународних уговора („Службени гласник РС”, број 32/13) према којој Народна скупштина, између осталог, потврђује уговоре којима се стварају финансијске обавезе за Републику Србију.

Законом о буџету Републике Србије за 2016. годину („Службени гласник РС”, број 103/15), одобрено је задуживање Републике Србије код Банке за развој Савета Европе (у даљем тексту: БСЕ) до износа од 17.000.000 евра за Пројекат изградње нових затворских капацитета у Крагујевцу (у даљем тексту: Пројекат).

Финансирање наведеног пројекта има за циљ обезбеђење подршке спровођењу Стратегије за реформу система извршења заводских санкција Министарства правде, која је усвојена 2006. године, Стратегије за смањење преоптерећености смештајних капацитета у заводима за извршење кривичних санкција у Републици Србији у периоду од 2010. до 2015. године и Стратегије развоја система извршења кривичних санкција у Републици Србији до 2020. године. Реализацијом наведених стратегија, између осталог, обезбеђује се повећање капацитета затвора, подизање нивоа њихове сигурности и безбедности, као и смештај затвореника у хуманим условима, у складу са савременим међународним стандардима.

Закључком Владе 05 Број: 48-12825/2014 од 22. октобра 2014. године, утврђена је Oснова за вођење преговора са БСЕ у вези са одобравањем зајма за спровођење Пројекта изградње и опремања затвора високе сигурности у Крагујевцу и одређена делегација Републике Србије за преговоре, коју су чинили представници Министарства финансија и Министарства правде.

Након успешно окончаних преговора, Закључком Владе 05 Број: 48-402/2016 од 23. јануара 2016. године, прихваћен је Извештај са преговора и усвојен Нацрт оквирног споразума о зајму LD 1768 (2012) између Банке за развој Савета Европе и Републике Србије (у даљем тексту: Оквирни споразум) који је потписан 27. јануара 2016. године у Паризу и 5. фебруара 2016. године у Београду.

Пројектом је предвиђено спровођење инвестиционих активности на изградњи новог затвора затвореног типа, којим би се допунио постојећи Окружни затвор, непогодан за успостављање високог степена безбедности.

Инвестиционе активности обухватиће две компоненте:

1. Припрема и опремање земљишта одговарајућом инфраструктуром;

2. Изградња и опремање главног и помоћних затворских објеката.

Након завршетка Пројекта, капацитет затвора у Крагујевцу ће бити довољан за смештај 400 правоснажно осуђених лица, на пет и више година казне. Главни затворски објекат имаће три спрата, са укупном површином од око 10.800 m2.

Изградњом објеката омогућиће се безбеднији затворски систем, а услови издржавања казне затвора у Републици Србији приближити европским стандардима.

Процењена вредност Пројекта је 28.950.000 евра, а учешће БСЕ, које је у складу са њеном пословном политиком ограничено до 60% укупне вредности Пројекта, је 58,7% од укупне вредности Пројекта, тј. 17.000.000 евра. Учешће Републике Србије, кроз нефинансијске фондове и буџетска средства, износи 36,3% од укупне вредности Пројекта, тј. до 10.500.000 евра, док Инвестициони оквир за западни Балкан - Инструмент за инфраструктурне пројекте (WBIF-IPF) обезбеђујe финансирање путем донације у износу до 1.450.000 евра.

За спровођење Пројекта задужено је Министарство правде.

Оквирним споразумом предвиђено је да се кредитна средства одобравају под следећим условима:

- износ кредита: 17.000.000 евра;

- зајмодавац: БСЕ;

- зајмопримац: Република Србија;

- зајмопримац има могућност избора фиксне или варијабилне каматне стопе приликом повлачења транше;

- зајмопримац, приликом повлачења транше, може да изабере да ли ће отплату кредита вршити у годишњим или полугодишњим ратама;

- приступна накнада и провизија на неповучена средства се не плаћају;

- за сваку повучену траншу, Зајмопримац има могућност избора периода отплате у распону од 15 до 20 година, укључујући период почека до 5 година;

- период алокације кредитних средстава: означава период од 12 месеца од датума повлачења транше;

- крајњи датум расположивости кредитних средстава је 30. септембар 2019. године;

- кредит се реализује у најмање 2 транше.

Такође, Оквирним споразумом су предвиђени основни елементи које треба да садрже пратећа писма за повлачење средстава зајма, као и извештаји о праћењу Пројекта који се подносе БСЕ.

III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА

Одредбом члана 1. Предлога закона предвиђа се потврђивање Oквирног споразума о зајму LD 1768 (2012) између Републике Србије и Банке за развој Савета Европе, потписаног 27. јануара 2016. године у Паризу и 5. фебруара 2016. године у Београду, у оригиналу на енглеском језику.

Одредба члана 2. Предлога закона садржи текст Oквирног споразума о зајму LD 1768 (2012) између Банке за развој Савета Европе и Републике Србије, у оригиналу на енглеском језику и у преводу на српски језик.

Одредбом члана 3. Предлога закона уређује се ступање на снагу овог закона.

IV. ПРОЦЕНА ИЗНОСА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА

За спровођење овог закона обезбеђиваће се средства у буџету Републике Србије.